P6_TA(2005)0057

Togo

Europa-Parlamentets beslutning om Togo

Europa-Parlamentet,

- der henviser til formandskabets erklæring af 9. februar 2005 på vegne af Den Europæiske Union om den politiske situation i Togo efter præsident Eyademas død,

- der henviser til erklæringen af 8. februar 2005 fra medformændene for Den Blandede Parlamentariske Forsamling AVS-EU om begivenhederne i Togo efter præsident Eyademas død den 5. februar 2005,

- der henviser til erklæringerne fra ECOWAS, Den Afrikanske Union og en lang række afrikanske ledere om situationen i Togo,

- der henviser til erklæringen fra Den Internationale Organisation af Frankofone Lande,

- der henviser til det afrikanske charter om menneskers og folks rettigheder

- der henviser til, at artikel 65 i Togos forfatning foreskriver, at såfremt embedet som republikkens præsident bliver ledigt, udøves præsidentens funktioner af formanden for nationalforsamlingen,

- der henviser til, at artikel 76 i Togos forfatning foreskriver, at regeringsmedlemmernes funktioner er uforenelige med udøvelsen af ethvert parlamentarisk mandat,

- der henviser til, at artikel 144 i Togos forfatning foreskriver, at der ikke kan indledes eller gennemføres nogen procedure med henblik på en ændring af forfatningen i en konstitueringsperiode,

- der henviser til forretningsordenens artikel 115, stk. 5,

A. der henviser til, at efter den togolesiske præsident Gnassingbe Eyademas pludselige død den 5. februar 2005 efter 38 år ved magten, indsatte de væbnede styrker i Togo hans 39-årige søn, Faure, Gnassingbe, som præsident,

B. der henviser til, at i henhold til landets forfatning skulle magten være overgået til Fambare Ouattara Natchaba, formanden for Togos nationalforsamling, som skulle have afholdt præsidentvalg inden for et tidsrum på 60 dage,

C. der henviser til, at Togos nationalforsamling, der domineres af Eydemas Togos Folkelige Samlingsparti (RPT) i al hast blev indkaldt den 6. februar 2005 for med tilbagevirkende kraft at legitimere Gnassingbes magtovertagelse og ændre landets forfatning, så Gnassingbe kunne regere i de følgende tre år ved at overtage den resterende del af faderens embedsperiode,

D. der henviser til, at til trods for, at forsamlingen har genindført den tidligere forfatning, som var gældende inden faderens død, har Faure Gnassingbe stadig ikke reageret på kravet fra det internationale samfund om, at han skal gå af, for at en midlertidig præsident kan gennemføre præsidentvalg inden for et tidsrum på 60 dage,

E. der henviser til, at Den Europæiske Union ikke vil anerkende gyldigheden af noget valg, der har fundet sted under en illegitim præsident, som er kommet til magten ved et militærkup,

F. der henviser til, at ECOWAS' statsoverhoveder forsamlet i Niamey (Niger) den 9. februar 2005 på det skarpeste fordømte den militære intervention, der førte til Faure Gnassingbes indsættelse i præsidentembedet, som et statskup, ligesom de fordømte nationalforsamlingens efterfølgende manipulation med forfatningen og krævede, at de togolesiske myndigheder genindførte den tidligere forfatning, så præsidentvalget kunne afholdes i løbet af to måneder, og at de i modsat fald ville blive gjort til genstand for sanktioner,

G. der henviser til udtalelserne fra formanden for Den Afrikanske Union, Alpha Oumar Konaré, ifølge hvilke "Den Afrikanske Union" ikke kan godkende en magtovertagelse, der er blevet gennemført med anvendelse af vold,

H. der henviser til, at også Den Internationale Organisation af Frankofone Lande har fordømt statskuppet i skarpe vendinger og har besluttet at suspendere Togo fra alle sine organer og at suspendere det multilaterale samarbejde med landet med undtagelse af de programmer, som direkte er til gavn for civilbefolkningen og for de personer, der måtte hjælpe med til genindførelse af demokratiet,

I. der henviser til, at Fællesskabets samarbejdsforbindelser med Togo har været suspenderet siden 1993,

1. fordømmer den militære indblanding i besættelsen af præsidentembedet, hvormed Faure Gnassingbe blev præsident i stedet for nationalforsamlingens formand, Fambare Ouattara Natchaba, som et militærkup;

2. opfordrer Faure Gnassingbe til omgående at træde tilbage;

3. konstaterer, at forfatningen blev ændret den 21. februar 2005, men understreger, at en tilbagevenden til forfatningsmæssige forhold kun er mulig, såfremt Fambare Ouattara Natchaba, nationalforsamlingens formand, udpeges som midlertidig præsident med henblik på at afholde valg, således som det fastsættes i Togos forfatning;

4. hilser de sanktioner velkommen, som er blevet indført af ECOWAS over for Togo efter ti dages resultatløse mæglingsforsøg, der indebar, at Togo blev udelukket af ECOWAS, ambassadørerne blev hjemkaldt, og der indførtes et forbud mod våbenhandel og udstedelse af visa;

5. bifalder, at der er fremsat tilsvarende erklæringer og truffet lignende afgørelser af FN, Den Afrikanske Union, Den Europæiske Union og Den Internationale Organisation af Frankofone Lande;

6. opfordrer Togos nationalforsamling og øvrige myndigheder til omgående at træffe foranstaltninger med henblik på at afhjælpe denne situation og sikre, at der inden to måneder afholdes frie og retfærdige valg med ubegrænset mulighed for international overvågning i overensstemmelse med forfatningen;

7. bekræfter sin opfattelse, ifølge hvilken enhver tilbagevenden til forfatningsmæssig legalitet skal indbefatte en genoptagelse af dialogen mellem de politiske kræfter i Togo og en ændring af valgloven på grundlag af konsensus med henblik på afholdelse af frie, gennemsigtige og demokratiske valg;

8. fordømmer beslutningen om at forbyde alle offentlige demonstrationer i en periode på to måneder, lukningen af otte private radio- og fjernsynsstationer og militærets uacceptable pres på de uafhængige medier ved at advare journalister i forbindelse med deres nyhedsdækning; opfordrer Togos væbnede styrker til at forblive i deres forlægninger og at afholde sig fra aktiviteter, som kan føre til yderligere uro;

9. henstiller, at retten til at demonstrere fredeligt og gennemføre politiske kampagner garanteres, og at de personer, der er ansvarlige for drab og andre menneskerettighedsovertrædelser, som demonstranter mod militærets statskup har været udsat for, retsforfølges og straffes;

10. understreger, at de selvbestaltede togolesiske myndigheder må bære det fulde ansvar for ethvert overgreb mod civile borgeres fysiske sikkerhed, navnlig repræsentanter for politiske partier, menneskerettighedsforkæmpere og journalister;

11. anmoder Kommissionen om at undlade at genoptage forhandlingerne om en gradvis genoptagelse af samarbejdet, før der er afholdt frie og gennemsigtige præsident- og parlamentsvalg;

12. opfordrer Kommissionen til at foreslå målrettede sanktioner mod de personer, som er ansvarlige for statskuppet;

13. pålægger sin formand at sende denne beslutning til Rådet, Kommissionen, FN's, Den Afrikanske Unions og ECOWAS' generalsekretærer, til medformændene for Den Blandede Parlamentariske Forsamling AVS-EU og til præsidenten, regeringen og formanden for nationalforsamlingen i Togo.

--------------------------------------------------